উইডফ্লাওয়ার

**উইডফ্লাওয়ার** হলো ২০০৬ সালে প্রকাশিত একটি মার্কিন শিশুতোষ ঐতিহাসিক উপন্যাস। এর রচয়িতা পুলিৎজার ও নিউবেরি মেডেল বিজয়ী লেখক সিনথিয়া কাদোহাটা, যিনি তার বিখ্যাত গ্রন্থ কিরা-কিরার জন্য সমধিক পরিচিত। বইটির প্রথম সংস্করণের প্রচ্ছদ আলোকচিত্র গ্রহণ করেছেন কামিল ভজনার। দ্বিতীয় বিশ্বযুদ্ধ চলাকালীন মার্কিন যুক্তরাষ্ট্রের প্রেক্ষাপটে ১২ বছর বয়সী এক জাপানি-মার্কিন কিশোরী সুমিকোর দৃষ্টিভঙ্গি থেকে কাহিনীটি বর্ণিত হয়েছে। কিম্বারলি ফারের কণ্ঠে এই বইটির একটি সাড়ে ৬ ঘণ্টার অডিওবুক সংস্করণও প্রকাশিত হয়েছে।

## কাহিনীসংক্ষেপ
উপন্যাসের কাহিনী শুরু হয় ১৯৪১ সালে। কেন্দ্রীয় চরিত্র সুমিকো কে তার এক সহপাঠী জন্মদিনের অনুষ্ঠানে আমন্ত্রণ জানায়। সুমিকো তার কাকার কেনা একটি উপহার নিয়ে অনুষ্ঠানে গেলেও তাকে বাড়ির ভেতরে ঢুকতে দেওয়া হয় না, কারণ সে একজন জাপানি। বাড়ি ফিরে সে পরিবারের সদস্যদের কাছে এই অপমানের কথা গোপন রাখে এবং মিথ্যা বলে যাতে তারা হতাশ না হয়। তবে পরবর্তীতে সে তার ভাই তক-তক এবং কাজিন বুলের কাছে সত্য প্রকাশ করে।

অপ্রত্যাশিতভাবে জাপান হাওয়াই এর পার্ল হারবার নৌ-ঘাঁটিতে বোমাবর্ষণ করে এবং মার্কিন যুক্তরাষ্ট্র জাপানের বিরুদ্ধে যুদ্ধ ঘোষণা করে। সুমিকোর পরিবারকে এমন সব জিনিস পুড়িয়ে ফেলতে বাধ্য করা হয় যা সন্দেহজনক বা "অবিশ্বস্ত" বলে মনে হতে পারে, যার মধ্যে সুমিকোর মৃত বাবা-মায়ের ছবিও ছিল। জাপানি বংশোদ্ভূত হওয়ার কারণে সুমিকোর দাদাকে গ্রেফতার করা হয় এবং তার কাকাকে একটি জাপানি পুষ্পচাষী সমিতির প্রাক্তন সভাপতি হওয়ার দায়ে কারারুদ্ধ করা হয়।

ফেব্রুয়ারি মাসের শেষের দিকে মার্কিন নাগরিকত্ব থাকা সত্ত্বেও দুই হাজারেরও বেশি জাপানি বংশোদ্ভূত মানুষকে অন্যায়ভাবে গ্রেফতার করে বন্দিশিবিরে পাঠানো হয়। ধীরে ধীরে সুমিকোর পরিবারসহ সকল জাপানিকে তাদের সহায়, সম্পদ ফেলে ক্যাম্পে চলে যেতে হয়। সুমিকোকে তার প্রিয় ফুলের খামার ছেড়ে প্রথমে সান কার্লোস এবং পরবর্তীতে অ্যারিজোনার পস্টন যুদ্ধ পুনর্বাসন কেন্দ্রে স্থানান্তরিত করা হয়।

পস্টনের সেই রুক্ষ ক্যাম্পে সুমিকোর পরিচয় হয় অনেকের সাথে, যাদের মধ্যে সাচি, মিস্টার মোটো এবং ফ্রাঙ্ক নামক এক আদিবাসী মার্কিন কিশোর উল্লেখযোগ্য। ফ্রাঙ্ক হয়ে ওঠে সুমিকোর জীবনের প্রথম প্রকৃত বন্ধু। ক্যালিফোর্নিয়ার সেই ফুলের খামারের স্মৃতি হাতড়াতে সুমিকো ক্যাম্পের ভেতরেই বাগান করা শুরু করে।

কয়েক মাস পর মার্কিন সরকার ঘোষণা করে যে জাপানি বন্দিরা কর্মসংস্থানের জন্য ক্যাম্পের বাইরে যেতে পারবে। অনেক দ্বিধা কাটিয়ে সুমিকো তার খালার সাথে ইলিনয়ের একটি সেলাই কারখানায় কাজের উদ্দেশ্যে রওনা হয়। তার ভাইরা সেনাবাহিনীতে যোগ দেয়। ফ্রাঙ্ককে বিদায় জানিয়ে সুমিকো ক্যাম্প ত্যাগ করে ইলিনয়ে এক অনিশ্চিত কিন্তু নতুন ভবিষ্যতের দিকে যাত্রা করে।

## পুরস্কার ও স্বীকৃতি
গ্রন্থটি বহু মর্যাদাপূর্ণ পুরস্কারের তালিকায় স্থান করে নিয়েছে:

*জেন অ্যাডামস চিলড্রেন'স বুক অ্যাওয়ার্ড

*পেন ইউএসএ লিটারারি অ্যাওয়ার্ড (শিশুসাহিত্যে)

*অ্যাগাথা অ্যাওয়ার্ড ফাইনালিস্ট

*ওপেনহেইম টয় পোর্টফোলিও প্লাটিনাম অ্যাওয়ার্ড

*শিকাগো পাবলিক লাইব্রেরির 'বেস্ট অফ দ্য বেস্ট' তালিকাভুক্ত
*এএলএ তরুণ প্রাপ্তবয়স্কদের জন্য সেরা বই – মনোনীত

*এএলএ উল্লেখযোগ্য শিশুতোষ বই – মনোনীত
*আগাথা অ্যাওয়ার্ড – ফাইনালিস্ট (চূড়ান্ত পর্বের জন্য মনোনীত)

*বুকলিষ্ট এডিটরস চয়েস 

*সিবিসি/এনসিএসএস - উল্লেখযোগ্য সোশ্যাল স্টাডিজ ট্রেড বুক

*সিসিবিসি চয়েসেস (কো-অপারেটিভ চিলড্রেনস বুক কাউন্সিল)

*চার্লি মে সাইমন বুক অ্যাওয়ার্ড - মাস্টার লিস্ট (আরকানসাস)

*শিকাগো পাবলিক লাইব্রেরি - সেরাদের সেরা 

*ডরোথি ক্যানফিল্ড ফিশার বুক অ্যাওয়ার্ড - মাস্টার লিস্ট (ভার্মন্ট)

*আইআরএ/সিবিসি - চিলড্রেনস চয়েসেস (শিশুদের পছন্দ)

*ইন্ডিয়ান পেইন্টব্রাশ বুক অ্যাওয়ার্ড - মাস্টার লিস্ট (ওয়াইওমিং)

*জেন অ্যাডামস চিলড্রেনস বুক অ্যাওয়ার্ড

*কেনটাকি ব্লুগ্রাস অ্যাওয়ার্ড - মাস্টার লিস্ট

*কিস্টোন টু রিডিং বুক অ্যাওয়ার্ড - মাস্টার লিস্ট (পেনসিলভানিয়া)

*ম্যাসাচুসেটস চিলড্রেনস বুক অ্যাওয়ার্ড - মাস্টার লিস্ট

*নেনে অ্যাওয়ার্ড - মাস্টার লিস্ট (হাওয়াই)

*ওপেনহাইম টয় পোর্টফোলিও - প্লাটিনাম অ্যাওয়ার্ড

*টেক্সাস ব্লুবনেট - মাস্টার লিস্ট

*ইয়াং হুজিয়ার বুক অ্যাওয়ার্ড - মাস্টার লিস্ট (ইন্ডিয়ানা)

*আমেরিকান লাইব্রেরি অ্যাসোসিয়েশনের (এএলএ) সেরা কিশোর গ্রন্থের মনোনয়ন প্রাপ্ত

## সমালোচনা ও প্রতিক্রিয়া
সমালোচকরা বইটির ভূয়সী প্রশংসা করেছেন। *পাবলিশার্স উইকলি* মন্তব্য করেছে, "কাদোহাতা অত্যন্ত স্পষ্টভাবে ও সাবলীলভাবে নায়িকার লজ্জা, ক্রোধ এবং সাহসের সংমিশ্রণ ফুটিয়ে তুলেছেন।" *স্কুল লাইব্রেরি জার্নাল* বলেছে, "এর সংক্ষিপ্ত অথচ গীতিময় গদ্য সুমিকোর গল্পকে একটি আকর্ষণীয় আখ্যানে রূপান্তর করেছে যা সব ধরণের পাঠকের হৃদয় ছুঁয়ে যাবে।" *বুক লিস্ট* উপন্যাসটির "অনন্যসাধারণ চরিত্রায়নের" প্রশংসা করেছে। অন্যদিকে *ভয়া ম্যাগাজিন* আখ্যানের বর্ণনামূলক ভঙ্গি নিয়ে কিছুটা নেতিবাচক সমালোচনা করেছে।

## আরও দেখুন

*কিরা-কিরা

*জাপানি-মার্কিন বন্দিশিবির

## তথ্যসূত্র

বিষয়শ্রেণী:মার্কিন শিশুতোষ উপন্যাস
বিষয়শ্রেণী:শিশুতোষ ঐতিহাসিক উপন্যাস
বিষয়শ্রেণী:২০০৬-এর মার্কিন উপন্যাস
বিষয়শ্রেণী:দ্বিতীয় বিশ্বযুদ্ধের পটভূমিতে রচিত উপন্যাস
বিষয়শ্রেণী:অ্যারিজোনার পটভূমিতে রচিত উপন্যাস
বিষয়শ্রেণী:ক্যালিফোর্নিয়ার পটভূমিতে রচিত উপন্যাস
বিষয়শ্রেণী:২০০৬ এর শিশুতোষ বই
বিষয়শ্রেণী:দ্বিতীয় বিশ্বযুদ্ধের উপন্যাস
বিষয়শ্রেণী:অ্যারিজোনার পটভূমিতে উপন্যাস